Jurinová, Erika, podpredsedníčka NR SR (2012-07-02):
Vážená pani predsedajúca, vážené pani poslankyne, páni poslanci, dovolím si aj ja veľmi krátko, možnože to bude aj menej ako tri minúty, povedať niečo k tomuto zákonu, k týmto dvom novelám predkladaným našimi kolegami. Myslím si, že naozaj vládne veľký strach v spoločnosti z otvorenia tejto témy, a takisto si myslím, že aj minulá vláda mala veľkú ambíciu tým, že začala o tejto téme nielen diskutovať, ale aj predložila návrh, ktorý nakoniec naozaj bol stiahnutý. Už o tých dôvodoch asi netreba viacej rozprávať. Bolo to tu naznačené, bol to vlastne nesúhlas pani premiérky. Každopádne si myslím, že filozofiu, s ktorou išli v tomto zákone, treba ďalej rozvíjať. Je veľká pravdepodobnosť, že zákon neprejde. Podľa vyjadrení kolegov zo SMER-u je to viac ako pravdepodobné, čo ma na jednej strane mrzí, na druhej strane naozaj, vytvára to priestor na to, že všetky pripomienky, ktoré aj vzniesla pani exministerka Tomanová aj kolegovia niektorí zo SMER-u, určite zapracujú do tohto zákona. V to budeme veriť a v to budeme dúfať. Ale vráťme sa naozaj k tej filozofii, ktorá, si myslím, že je skutočne veľmi dobrá a otvára takú Pandorinu skrinku, ktorú sa bojíme riešiť. Všetci to chcú riešiť, hovorí sa o tom, ale keď má prísť už na to lámanie chleba, tak každý má z toho strach, lebo naozaj, začneme siahať tým, ktorí sú zvyknutí na istoty, začneme im siahať na tie istoty, a toho sa boja všetci. Pani ministerka Tomanová, exministerka hovorila, že štát má garantovať, alebo v ústave máme, v ústave je napísané, že štát garantuje základné životné podmienky. Samozrejme, a myslím si, že aj zavedením tohto zákona tie garancie zostanú. Akurát rozdiel je v tom, že štát bude garantovať tú nejakú sumu, ktorá človeku prináleží, ale je naviazaná zároveň na nejakú jeho aktiváciu. Je zaviazaná na jeho aspoň čiastočnú motiváciu prispieť k tomu, aby mi štát dal nejakú dávku. V tomto si myslím, že je to nóvum, ktoré naozaj treba podporiť, a treba sa o to ďalej snažiť, keď aj tento zákon neprejde. Vieme, že súčasný systém je príliš zložitý, príliš neadresný, a nie je možné často odkontrolovať, tak ako aj pán, pán Mihál hovoril, že veľakrát tie dávky aj ľudia vedia, že sú zneužívané, ale, bohužiaľ, aparát, štátny aparát, úrady práce nemajú dostatočné kontrolné mechanizmy, možnože je to len v tom, že majú málo ľudí, že nestíhajú kontrolovať všetkých poberateľov dávok. Takže v tomto prípade si opäť myslím, že je veľmi dobré, dobrý spôsob, ktorý navrhujú, rozdeliť tú dávku na dve časti. Na dávku, ktorú naozaj štát garantuje, aj keď v nižšej sume, plus dávku, ktorú si môže tou svojou motiváciou pridať. Takže tento nový zákon rieši zneužívanie dávok. Rieši aktivácie, ktoré sú v oveľa širšom okruhu činností, rieši aktivácie bez časového obmedzenia, to bolo tiež veľmi často vytýkané, rieši súbeh dávky a práce, čo je veľmi dôležité, a pomaličky rieši vrátenie pracovných návykov ľuďom, ktorí tieto dávky poberajú. Je to naozaj v malej miere, ale predsa len je to takých päť-šesť bodov, ktoré stoja za to, aby sa nad tým naozaj ľudia, aby sme sa nad tým zamýšľali, a toto by mohol byť hlavne ten taký hlavný motivátor, prečo by sme zákon mali podporiť. Ako veľkú nevýhodu, to takisto tuná už bolo, to nebudem dlho o tom hovoriť, vidím strach z toho, že nebudeme schopní organizovať aktivačné činnosti. Aktivačné činnosti sú vhodené, alebo budú mať na starosti úrady práce, ktoré budú, ktoré by mali práce koordinovať. V tomto si stále myslím, že v tomto by mohol nastať najväčší problém, aj keď viem, že sú tam koordinátori, budú mať takisto príspevok na koordinačnú činnosť, ale každopádne v tomto vidím také veľké riziko, že projekt by mohol naraziť. A už iba na záver, myslím si, že je veľmi dôležité, aby sme naozaj pokračovali v tom, čo započala minulá vláda, teraz predkladateľmi Luciou Nicholsonovou a Jozefom Mihálom, možno ak zákon neprejde súčasnou, aby sme naozaj z pasívnych občanov, ktorí čakajú a natŕčajú ruku, kedy už teda môžu dávku dostať, na aktívnych, aby si časti dávky zaslúžili. Takže ja, aj keď mám určité výhrady k tomuto zákonu, určite teraz podporím, aby zákon prešiel do druhého čítania, a tam by sme mohli nájsť priestor na debatu o vylepšovaní. Ďakujem pekne.